text: Skruer ned for musikken til syge
  03 marts 2011 kl. 15.29
  Esbjerg Kommune skal spare, og det går ud over socialpsykiatrien, der indstiller undervisningen i musik.
  Nedskæringerne rammer en musik-gruppe, der kalder sig Tinitusserne. Gruppen består af fem brugere af socialpsykiatrien i Ribe. På grund af nedskæringer mangler de fra 1. marts penge til undervisning. Derfor gav de i dag en støtte-koncert for at samle penge til musikken.
  
  Støtte-forening
  Nu er der oprettet en forening, der vil arbejde for Tinitussernes bevarelse. Den hedder Musikforeningen Sund Psyke, og den har fra denne måned overtaget de økonomiske forpligtelser, kommunen har stået for. 
  Foreningen har også i dag gennemført en støtte-koncert i Kosmorama i Bramming. Tinitusserne spillede op og blev afløst af grupper, der spillede irsk folkemusik og bluegrass. 
  Støtteforeningen opfordrer psykisk syge til at melde sig for at være med til at oprette nye grupper. Foreningen vil skabe et miljø, hvor lysten til at spille musik breder sig. Foreningen skal løbe rundt ved hjælp af kontingenter og fonds og tips-midler.
  